
INTRODUCERE

  

Una dintre problemele de major interes pentru societate este cea privitoare la studiul criminalităţii. Cu toate legile de represiune, cu toate măsurile luate, cu toate eforturile făcute pentru îmbunătăţirea stării morale a societăţii, rezolvarea problemei preocupă încă pe toţi sociologii, psihologii, criminaliştii şi oameni ai legii. Credinţa tuturor este că pedepsele, oricât de aspre ar fi, numai prin ele însele, nu au efectul social scontat şi anume de conştientizare şi reeducare a celor care au încălcat legea.

Societatea are dreptul de a se apăra contra infractorilor, de a reprima infracţiunile şi de a pedepsi pe vinovaţi.

A pedepsi, însă, nu este destul; trebuie să ne gândim şi la urmările pedepsei. Cu alte cuvinte, trebuie să vedem dacă vinovatul şi-a conştientizat cu adevărat pedeapsa, dacă acesta corijează, avertizează şi intimidează pe cei porniţi spre fapte incriminate de Codul penal; numai astfel opera de apărare a societăţii poate fi completă.

Legislaţia penală nu se ocupă decât de represiunea crimei, pe când scopul principal la care trebuie să tindă societatea este modelarea şi îndreptarea infractorilor.

Pentru ca închisoarea să-şi atingă scopul şi un sistem penitenciar să fie eficace, trebuie să avem în vedere trei condiţii principale şi anume: pedepsirea, intimidarea şi corijarea sau reeducarea condamnatului.

Potrivit principiilor drepturilor omului, într-un stat de drept, procesul de executare a pedepsei nu trebuie să cauzeze suferinţe fizice şi nici să înjosească persoana condamnatului; el trebuie să contribuie la corectarea conduitei acestuia.

Prin executarea pedepsei cu închisoarea, condamnatul trebuie să simtă autoritatea statului, dar acesta trebuie să se facă prezentă prin măsuri umane, capabile, la rândul lor, să trezească şi să cultive sentimente umane pozitive.

Însăşi individualizarea executării pedepsei cu închisoare este o formă de manifestare a respectării demnităţii de om a condamnatului.

Pe parcursul executării pedepsei, condamnaţii care se remarcă în muncă şi disciplină, dovedind interes în propria reeducare, sunt recompensaţi prin acordarea unor drepturi în plus, pot primi învoiri din penitenciar, iar condamnaţii care dau dovezi temeinice de îndreptare sau condamnaţii cu vârsta mai mare de 60 de ani pot fi eliberaţi condiţionat înainte de expirarea termenului de executare al pedepsei sau pot fi graţiaţi.

Executarea pedepsei cuprinde şi un ansamblu de măsuri care să determine la condamnaţi încrederea în posibilitatea ocupării locului în societate şi crearea premiselor integrării, avându-se în vedere nu numai prezentul, ci în mod deosebit evoluţia lor după liberare.

Liberarea condiţionată este o instituţie complementară regimului de executare a pedepsei şi un mijloc de individualizare administrativă a acesteia. Liberarea condiţionată constă în liberarea condamnatului înainte de executarea completă a pedepsei închisorii ori a detenţiunii pe viaţă, dacă sunt îndeplinite şi următoarele condiţii prevăzute de lege: 

· lipsa antecedentelor; 

· disciplina; 

· dovezi temeinice de îndreptare.

Pe de altă parte, îndeplinirea condiţiilor cerute de lege au un caracter formativ asupra conştiinţei infracţionale a deţinuţilor asupra comportamentului lor. Este un fel de verigă în procesul socio – educativ, prin care se crede că se poate realiza scopul juridic al pedepsei, aşa cum este formulat în art. 52 al Codului penal.

Totuşi, teoreticienii penalişti vorbesc de mult timp, aproximativ de optzeci de ani, de vocaţia deţinutului de a beneficia de liberarea condiţionată. Se consideră că termenul de “vocaţie” este total impropriu folosit atunci când îl raportăm la persoana şi comportamentul deţinutului condamnat.

În penitenciar, deţinutul apare ca un ins diferenţiat de masa condamnaţilor, el este o personalitate criminogenă care participă şi nu are cum să nu participe, la formarea sa infracţională. Este un proces integrativ care ar putea interesa, în mod concret, studiile de criminologie infracţională.

  

 

 

I. ELIBERAREA DEŢINUŢILOR VÂRSTNICI ŞI A CELOR BOLNAVI ÎN DIFERITE ŢĂRI EUROPENE

 

 

ANGLIA ŞI ŢARA GALILOR

 

Liberarea condiţionată

 

Liberarea condiţionată este acordată automat când deţinutul a executat:

· jumătate din pedeapsă, dacă aceasta este cuprinsă între 

1 – 4 ani;

· două treimi, dacă durata pedepsei depăşeşte 4 ani;

· recidiviştii trebuie să fi executat trei pătrimi din pedeapsă pentru a putea beneficia de eliberarea condiţionată.

Deţinuţii condamnaţi pe viaţă nu pot beneficia de această măsură decât după expirarea perioadei de siguranţă, prevăzută în hotărârea judecătorească şi după avizul dat de Consiliul Eliberării Condiţionate (creat prin legea din 1991 privind justiţia penală).

Acesta verifică toate cererile de eliberare condiţionată. 

El este compus din specialişti pe probleme juridice, psihiatrice şi penitenciare.

Art. 36 al legii din 1991 prevede că Ministrul de Interne, după ce s-a consultat cu Consiliul de Eliberare Condiţionată, poate acorda liberarea condiţionată a unui deţinut, pe o perioadă limitată, în orice moment al încarcerării sale, dacă circumstanţe excepţionale justifică liberarea deţinutului pentru raţiuni umanitare.

Art. 30 al Legii din 1997 referitoare la condamnările penale prevede posibilitatea şi ca deţinuţii pe viaţă să beneficieze de liberarea condiţionată “din raţiuni umanitare”.

 

 

  

BELGIA

 

 

Liberarea condiţionată poate fi acordată condamnaţilor care au executat o treime din pedeapsă, durata pedepsei deja executate fiind mai mare de 3 luni.

Recidiviştii pot să beneficieze de această măsură cu condiţia de a fi executat două treimi din pedeapsa aplicată, fără ca durata perioadei deja executate să fie mai mică de 6 luni şi superioară celei de 14 ani. 

În caz de condamnare pe viaţă, condamnatul trebuie să fi executat 10 ani din pedeapsa aplicată (14 ani pentru recidivişti)

Legea din 5 martie 1998 referitoare la eliberarea condiţionată precizează că deţinutul trebuie să prezinte un program din care să reiasă “voinţa şi decizia de a face un efort pentru reinserţia sa în societate” şi că “ nu există contraindicaţii care ar implica un risc serios pentru societate”.

Nu se menţionează nici vârsta, nici starea de sănătate

 

Nici o măsură nu permite deţinuţilor în vârstă sau bolnavi să fie eliberaţi înainte de sfârşitul pedepsei.

 

 

 

 DANEMARCA

 

a. Liberarea condiţionată

 

Liberarea condiţionată poate fi acordată când două treimi din pedeapsă a fost efectuată.

Ea poate fi acordată şi când numai jumătate din pedeapsa aplicată a fost efectiv efectuată ţinând cont de circumstanţe excepţionale întemeiate care justifică această măsură. 

Codul penal prevede că liberarea condiţionată se decide, când ea nu este inoportună şi când viitorul material al deţinutului este asigurat.

Directivele Ministerului de Justiţie privind eliberarea deţinuţilor precizează criteriile de oportunitate favorabile care sunt apreciate în raport cu riscul recidivei. Ele nu invocă vârsta ridicată a deţinuţilor.

 

 

b. Executarea pedepsei în afara instituţiei penitenciare

 

Legea privind executarea pedepselor prevede , într-un singur caz, ca o persoană condamnată la o pedeapsă privativă de libertate să poată executa total sau numai o parte din pedeapsa sa într-un spital, într-o instituţie specială sau chiar la domiciliu.

Această posibilitate presupune reunirea următoarelor condiţii:

· condamnatul are nevoie de îngrijiri particulare care nu pot fi acordate decât în exteriorul închisorii;

· plasamentul sau menţinerea în detenţie nu sunt de dorit, ţinând cont de vârsta ori de starea de sănătate a deţinutului.

Periculozitatea deţinutului bolnav psihic este evaluată separat în art. 70 al Codului penal.

Expertiza este limitată la identificarea prezenţei unei boli mintale. Concluziile specialistului sunt acceptate şi deţinutul nu poate să le refuze. Tratamentul este hotărât de tribunal. În acest caz, deţinutul este transferat la spitalele psihiatrice care ţin de Ministerul de Interne.

O înapoiere în sistemul penitenciar nu poate să aibă loc.

Rezultatele tratamentului sunt evaluate înaintea eliberării. Examinările mintale au loc în clinici de psihiatrie legală sau în spitalele psihiatrice, iar un consilier medico-legal centralizează deciziile.

 

 

 

FRANŢA

 

 

a) Liberarea deţinuţilor vârstnici

Codul penal francez nu prevede nici o limită de vârstă pentru executarea unei pedepse. Deţinuţii vârstnici nu se pot prevala de vârsta lor înaintată pentru obţinerea unei eliberări.

 

b) Executarea pedepsei în afara instituţiei penitenciare

 

Starea de sănătate poate fi luată în considerare.

Internarea alienaţilor mintali. Periculozitatea deţinuţilor bolnavi psihic nu figurează în codul penal. Ea este reglementată prin: 

· legea din 30 iunie 1938 şi

· legea din 27 iunie 1990.

Această măsură este dată în atribuţia prefectului, care dispune prin decizie internarea bolnavului mintal. În cursul instrucţiei judiciare, judecătorul de instrucţie, luând act de boala psihică a făptuitorului, pe baza expertizei psihice, comunică raportul de expertiză prefectului pentru ca acesta să dispună internarea bolnavului în instituţii de tratament care aparţin de Ministerul Sănătăţii.

Supravegherea şi liberarea sunt asigurate de autorităţile judiciare. Dacă lăsarea sa în libertate prezintă pericol pentru ordinea publică, ordonanţa de neurmărire este emisă de judecătorul de instrucţie doar după internarea bolnavului.

 

Măsuri privind alcoolicii periculoşi

Prevăzute prin legea din 15 aprilie 1954, aceste măsuri permit autorităţilor sanitare supravegherea alcoolicului, obligarea la tratament sau internarea într-un centru de reeducare.

  

 

Măsuri privind persoanele care consumă stupefiante 

Prevăzute în mai multe legi, aceste măsuri privesc persoanele care consumă stupefiante, consumul chiar izolat fiind incriminat. 

Persoanele în cauză pot fi internate într-un aşezământ specializat pentru dezintoxicare. Procurorul sau judecătorul de instrucţie pot suspenda exerciţiul acţiunii penale, dacă persoana în cauză se supune din proprie iniţiativă unui asemenea tratament sau instanţa poate dispune o asemenea măsură în loc de pedeapsă.

 

 

 

 GERMANIA

 

 

a. Liberarea condiţionată

 

Liberarea condiţionată este reglementată de Codul penal. Ea se poate acorda când două treimi din pedeapsă a fost executată şi când este o primă delicvenţă condamnată la o pedeapsă ce nu depăşeşte 2 ani.

Codul penal enumeră principalele condiţii de care trebuie să se ţină cont la luarea acestei decizii:

· personalitatea condamnatului;

· antecedente;

· comportamentul în timpul detenţiei;

· condiţiile de viaţă;

· împrejurările infracţiunii.

· nu se menţionează nici vârsta, nici starea de sănătate.

 

 

a. Suspendarea executării pedepselor privative de libertate

 

Codul de procedură penală prevede ca executarea pedepsei privative de libertate să poată fi suspendată, în măsura în care această decizie nu implică un pericol pentru siguranţa publică:

· când deţinutul suferă de o boală mentală;

· când o altă boală , datorită detenţiei, pune în pericol pe termen scurt viaţa deţinutului;

· când deţinutul grav bolnav nu poate fi tratat în cadrul penitenciarului.

 

Periculozitatea şi responsabilitatea deţinutului sunt independente. Totuşi periculozitatea este luată în considerare în planificarea tratamentului.

Liberarea este reglementată de Codul penal, fiind luată în considerare o supraveghere. Tratamentele sunt evaluate înaintea eliberării.

Suspendarea executării pedepsei nu poate fi pronunţată decât atunci când starea de sănătate a deţinutului este foarte gravă. În această situaţie el este transferat într-o instituţie de îngrijire sau într-o instituţie unde îşi continuă pedeapsa (dacă starea este mai puţin gravă).

Decizia este luată de Ministerul Public care are competenţe în executarea pedepselor. 

Durata suspendării nu este limitată, căci ea depinde de starea de sănătate a deţinutului, în funcţie de care se poate reânoi decizia.

 

 

 ITALIA

 

 

a. Liberarea condiţionată

 

Dacă durata pedepsei care rămâne de executat nu depăşeşte 5 ani, liberarea condiţionată poate fi acordată condamnaţilor care au executat jumătate din pedeapsă, dacă aceasta reprezintă cel puţin 30 de luni de detenţie. În caz de recidivă, durata minimă de pedeapsă care trebuie executată este de 4 ani şi trebuie să corespundă la nu mai puţin de trei pătrimi din pedeapsă.

Teroriştii şi autorii de crime mafiote nu beneficiază de liberarea condiţionată decât după exercitarea a două treimi din pedeapsă.

Deţinuţii condamnaţi la pedeapsa închisorii pe viaţă pot obţine liberarea condiţionată după ce au executat cel puţin 26 de ani.

Art. 176 din Codul penal precizează condiţiile ce trebuie să fie întrunite pentru liberarea condiţionată:

· comportamentul în timpul detenţiei;

· dovadă de căinţă.

Codul penal nu face nici o referire la vârsta deţinuţilor şi nici la starea de sănătate.

 

a. Suspendarea exercitării pedepsei privative de libertate

 

Codul penal prevede:

· Suspendarea obligatorie a executării pedepsei pentru deţinuţii atinşi de Sida sau de altă maladie gravă, când ei sunt într-o fază avansată a bolii, incompatibilă cu detenţia;

· Suspendarea facultativă a executării pedepsei pentru deţinuţii care au prezentat o cerere de graţiere, cât şi pentru cei care sunt atinşi de o infirmitate psihică gravă.

În cazul în care subiectul este diagnosticat ca fiind total sau parţial alienat, periculozitatea deţinutului este evaluată, de un expert din cadrul Instituţiilor psihiatrice legale care aparţin de Ministerul de Justiţie.

În cele mai multe cazuri tribunalele acceptă concluziile specialistului. Inculpatul nu poate refuza examinarea.

Liberarea este decisă de judecător, după controlul medical din care reiese că delicventul nu mai este “periculos social”. Tratamentul este în general de ordin farmaceutic şi socio - terapeutic.

Nu există nici o procedură de urmărire a subiecţilor liberaţi.

 

a. Executarea pedepsei în afara instituţiei penitenciare

 

Beneficiul acestei măsuri nu poate fi acordat autorilor anumitor delicte ( asocierea în vederea traficului de stupefiante, sechestrare şi deturnare de fonduri), decât dacă aceştia colaborează cu justiţia.

Executarea pedepsei la domiciliu a fost introdusă în 1986, printr-o lege care a modificat legea 354/1975 din 26 iulie 1975 privind sistemul penitenciar şi executarea pedepselor.

În măsura în care pedeapsa acordată sau cea rămasă de executat nu depăşeşte 4 ani, art. 47 al Legii din 1975 acordă condamnaţilor cu vârsta mai mare de 60 de ani care sunt handicapaţi, chiar şi parţial, şi celor cu maladii grave, posibilitatea de a executa pedeapsa la domiciliu sau într-un stabiliment de îngrijire medicală.

Art. 47 din Legea 354/ 26 iulie 1975 prevede posibilitatea de a încredinţa serviciului social local persoanele condamnate la o pedeapsă care nu depăşeşte 3 ani, pentru a executa restul pedepsei. Această măsură nu poate fi aplicată decât după o perioadă de observare de cel puţin o lună.

Începând din anul 1999, condamnaţii bolnavi de Sida, de o gravă deficienţă imunitară sau de altă maladie gravă pot, oricare ar fi durata pedepsei lor, beneficia de această măsură pentru a urma un tratament într-un centru medical.

 

 

POLONIA

 

 

a. Eliberarea condiţionată

 

Legislaţia poloneză prevede instituţia eliberării condiţionate .

Aceasta este acordată în cazul în care există motive să se creadă că un deţinut va reuşi în procesul de readaptare socială şi mai mult decât atât, el îşi arată chiar dorinţa de a face acest lucru.

Condiţiile cerute pentru aplicarea eliberării condiţionate sunt:

· pentru adulţii condamnaţi pentru prima dată, trebuie să se execute o jumătate din pedeapsă;

· pentru deţinuţii care au executat anterior o sentinţă cu privare de libertate ca principală pedeapsă, trebuie să se execute două treimi din pedeapsă;

· recidiviştii trebuie să execute trei pătrimi din sentinţă;

· condamnaţii pentru infracţiune fără intenţie, tinerii condamnaţi care au în grijă copii până la vârsta de 15 ani, femeile care au împlinit 60 de ani şi bărbaţii care au împlinit 65 de ani trebuie să execute ˝ din sentinţă.

 

a. Executarea pedepsei în afara instituţiei penitenciare

 

Executarea sentinţelor cu detenţie aplicată acuzaţilor cu probleme psihiatrice, dependenţi de alcool sau alte substanţe care pot dăuna minţii sau cei afectaţi de handicapuri fizice.

Experienţa celor care au avut o practică penitenciară de mai mulţi ani a arătat că este necesar un tratament individual pentru condamnaţii cu tulburări mintale serioase. Persoanele acestea, repartizate în penitenciare obişnuite, tulbură procesul de readaptare socială.

Ţinând seama de acest lucru, deţinuţii cu probleme psihiatrice sau care suferă de boli mentale îşi execută sentinţa cu detenţie în secţii speciale de reabilitare şi educaţie. 

Tot la fel se procedează şi pentru deţinuţii dependenţi de anumite substanţe. În secţiile speciale metodele de readaptare socială sunt aceleaşi cu cele din celelalte penitenciare.

Particularitatea aplicării lor implică caracterul lor strict corecţional. Ele sunt aplicate într-un mediu special, printr-o abordare educaţională individuală, cu o participare largă a specialiştilor în medicină, psihologie şi pedagogie. În plus, tratamentul special este aplicat atât individual, cât şi în grupuri de psihoterapie.

Terapia antialcoolică este aplicată condamnaţilor care sunt dependenţi sau au înclinaţii pentru consumul de alcool.

Condamnaţii care necesită o reabilitare specială în secţii medicale de specialitate care nu se află în spitalele penitenciare, sunt transferaţi în reţeaua sanitară publică.

 

 

 SPANIA

 

 

a. Eliberarea condiţionată

 

Ea se acordată:

· deţinuţilor cu regim special plasaţi în unităţi cu un regim penitenciar deschis, care au fost consideraţi apţi să beneficieze de acest regim de semi - libertate;

· deţinuţilor care au o bună conduită în timpul detenţiei, în aşa fel încât poate fi luată în considerare reinserţia lor;

· când trei pătrimi din pedeapsă a fost executată.

Cu titlu excepţional, deţinuţii care au muncit în mod constant în închisoare pot obţine eliberarea condiţionată după executarea a două treimi din pedeapsa totală.

Codul penal precizează, în art. 92, că deţinuţii care au împlinit 70 de ani sau care urmează să îndeplinească această vârstă în timpul executării pedepsei cât şi cei care suferă de maladii incurabile pot obţine o eliberare condiţionată când sunt îndeplinite primele două condiţii.

 

a. Suspendarea executării pedepsei privative de libertate

 

Codul penal prevede posibilitatea suspendării executării pedepsei privative de libertate pentru cei aflaţi la primul delict, condamnaţi la o pedeapsă ce nu depăşeşte 2 ani. Această suspendare este de la doi la cinci ani pentru pedepse mai mici de doi ani şi de trei luni la un an pentru pedepse mai puţin grave.

 

 

În situaţia în care condamnatul este atins de o maladie incurabilă aceste condiţii nu mai operează, cu excepţia situaţiei în care delictul a fost comis în timpul unei suspendări a pedepsei acordate pentru acelaşi motive.

Liberarea se face pe baza aprobării judecătoreşti, existând posibilitatea asigurării asistenţei după liberare, dar nu şi o supraveghere ulterioară.

 

 

 

 

 II. ELIBERAREA DEŢINUŢILOR VÂRSTNICI ŞI A CELOR BOLNAVI ÎN ROMÂNIA

 

 

a. Liberarea condiţionată

 

Liberarea condiţionată este o instituţie complementară regimului de executare a pedepsei şi un mijloc de individualizare administrativă a acesteia. Liberarea condiţionată constă în liberarea condamnatului înainte de executarea completă a pedepsei închisorii ori a detenţiunii pe viaţă, dacă sunt întrunite anumite condiţii prevăzute de lege. Beneficiul liberării condiţionate poate fi acordat oricărui condamnat, indiferent de natura infracţiunii săvârşite şi indiferent dacă a mai beneficiat anterior de liberarea condiţionată pentru o altă pedeapsă.

Fiind o modalitate de executare a unei părţi din pedeapsă, pedeapsa se consideră executată, numai dacă în intervalul de timp de la liberare şi până la împlinirea duratei pedepsei condamnatul nu a săvârşit din nou o infracţiune.

Din prevederile art. 59 Cod penal rezultă că pentru a se putea dispune liberarea condiţionată este necesar ca deţinutul în cauză:

· să fi executat o parte din pedeapsă ( fracţiunea de pedeapsă ce trebuie obligatoriu executată diferă în funcţie de cuantumul pedepsei aplicate, în funcţie de forma de vinovăţie cu care a fost săvârşită infracţiunea, vârsta condamnatului şi participarea acestuia la muncă).

· să dea dovadă de stăruinţa în muncă şi disciplină;

· să dea dovezi temeinice de îndreptare.

În raport de vârsta condamnatului, liberarea condiţionată poate fi acordată condamnaţilor trecuţi de vârsta de 60 de ani pentru bărbaţi şi 55 de ani pentru femei, după executarea unei treimi din durata pedepsei în cazul închisorii care nu depăşeşte 10 ani, sau a unei jumătăţi, în cazul închisorii mai mari de 10 ani.

Condamnaţii care fac parte din această categorie trebuie să îndeplinească însă toate celelalte condiţii necesare pentru liberarea condiţionată: să fie stăruitori în muncă şi disciplinaţi şi să dea dovezi temeinice de îndreptare.

 

a. Liberarea condiţionată în cazul detenţiunii pe viaţă

 

Potrivit art. 55 alin 1 Cod penal, liberarea condiţionată poate fi acordată şi celor condamnaţi la pedeapsa detenţiunii pe viaţă. Condiţiile de acordare a liberării condiţionate sunt aceleaşi ca şi cele prevăzute pentru cei condamnaţi la pedeapsa închisorii, cu excepţia fracţiunii de pedeapsă ce trebuie efectiv executată care, în acest caz, este de 20 de ani. 

Condamnaţii trecuţi de vârsta de 60 de ani pentru bărbaţi şi 55 de ani pentru femei pot fi eliberaţi condiţionat după executarea efectivă a 15 ani de detenţiune, dacă sunt îndeplinite şi celelalte condiţii prevăzute de lege.

 

b. Amânarea şi întreruperea executării pedepsei

 

Pedeapsa poate fi, din diferite motive, amânată să fie pusă în executare sau odată începută executarea, aceasta poate fi oprită, pe un anumit termen.

Amânarea şi întreruperea pedepsei se dispune când se constată, pe baza unei expertize medico-legale, că cel condamnat suferă de o boală ce-l pune în imposibilitate de a executa pedeapsa.

Starea de boală trebuie să fie o stare preexistentă formulării cererii şi trebuie dovedită prin acte medicale ce trebuie să însoţească cererea depusă. Condiţiile cerute ca proba să fie admisă este ca expertiza medico – legală să fie efectuată aşa cum se prevede în art. 38 aliniatul ultim din Regulamentul de aplicare a Decretului nr. 446/1996 pentru organizarea institutelor şi serviciilor medico –legale – de o comisie din care a făcut parte un medic legist şi medici specialişti în domeniile indicate pentru fiecare caz în parte.

Expertiza trebuie să ateste că boala de care suferă condamnatul nu poate fi tratată în cadrul reţelei sanitare a Direcţiei Generale a Penitenciarelor.

În cazul în care cererea este întemeiată, executarea pedepsei se amână până când condamnatul se va găsi în situaţia de a putea executa pedeapsa. Instanţa trebuie să stabilească data până la care se dispune amânarea, astfel încât la expirarea termenului instanţa de executare să poată lua măsuri de punere în executare a hotărârii de condamnare.

Legea nu face deosebire între bolile care sunt vindecabile şi care numai temporar fac imposibilă executarea, şi cele incurabile care fac imposibilă executarea.

Amânarea se poate acorda şi când expertiza medico-legală recomandă aceasta în vederea internării într-un spital de strictă specialitate pentru efectuarea investigaţiilor clinice şi stabilirea unei atitudini terapeutice, fapt ce nu ar fi posibil în reţeaua penitenciară.

Întreruperea executării pedepsei intervine numai la executarea pedepsei închisorii la locul de detenţie sau la locul de muncă ori în cazul detenţiunii pe viaţă.

Întreruperea executării pedepsei trebuie să fie stabilită printr-o hotărâre rămasă definitivă, pe o durată determinată, chiar şi în cazul în care se constată că cel condamnat suferă de o boală care îl pune în imposibilitate de a executa pedeapsa.

Timpul cât executarea a fost întreruptă nu se socoteşte în executarea pedepsei.

 

 

 C O N C L U Z I I

 

 

Din examinarea acestor reglementări putem reţine faptul că se menţine încă o mare diversitate de reglementări în cadrul legislaţiilor naţionale din acest domeniu.

 

1. În Spania, Italia şi Polonia sunt adoptate măsuri care ţin cont de vârsta deţinuţilor:

a. Liberarea condiţionată a deţinuţilor cu vârsta mai mare de 70 de ani în Spania.

b. Executarea pedepsei la domiciliu în Italia. 

În măsura în care condamnaţii cu vârsta mai mare de 60 de ani sunt handicapaţi, chiar şi parţial, sau în măsura în care pedeapsa pe care o au de executat nu depăşeşte 4 ani, îşi pot executa pedeapsa la domiciliu ori într-o instituţie medicală.

c) În Polonia, eliberarea condamnaţilor se acordă pentru infracţiuni fără intenţie, femeilor care au împlinit 60 de ani şi bărbaţilor care au împlinit 65 de ani, dacă au execute o jumătate din sentinţă.

 

1. În Anglia şi Ţara Galilor, Ministerul de Interne acordă posibilitatea ca toţi deţinuţii să beneficieze de liberare condiţionată. Această măsură este dată pentru raţiuni umanitare. 

 

2. În Germania şi în Danemarca, deţinuţii vârstnici pot să se prevaleze de înrăutăţirea stării lor de sănătate pentru obţinerea unor condiţii mai blânde de executare a pedepsei.

În Germania, deţinuţii a căror stare de sănătate este foarte gravă pot obţine o suspendare de executare a pedepsei lor. Durata suspendării nu este limitată, ea depinde de restabilirea condamnatului. 

În Danemarca, persoanele condamnate la pedeapsa privativă de libertate pot, în măsura în care ele au nevoie de îngrijire particulară să execute pedeapsa în spital sau chiar la domiciliu.

Legea privind executarea pedepselor precizează că aceste facilităţi nu se acordă decât în măsura în care locul de detenţie nu oferă condiţii adecvate, şi în luarea acestei decizii se iau în considerare în special vârsta şi starea de sănătate a celui în cauză.

 

3. În Belgia şi Franţa nici o dispoziţie nu permite deţinuţilor vârstnici a fi eliberaţi înainte de finalul executării pedepsei.

 

4. Pe lângă reglementările în domeniu deja prezentate, în România, la Camera Deputaţilor, există, din data de 03.09.2001, o propunere legislativă de modificare a Codul penal.

 

Conform acestui proiect art. 55 “Neaplicarea pedepsei detenţiunii pe viaţă” va avea următorul cuprins:

“Pedeapsa detenţiunii pe viaţă nu se aplică aceluia care, la data pronunţării hotărârii de condamnare, a împlinit vârsta de 60 de ani pentru bărbaţi şi de 55 de ani pentru femei. În acest caz, în locul pedepsei detenţiunii de viaţă se aplică pedeapsa închisorii pe timp de 25 de ani şi pedeapsa interzicerii unor drepturi pe durata ei maximă.

În cazul în care cel condamnat la pedeapsa detenţiunii pe viaţă a împlinit vârsta de 60 de ani pentru bărbaţi şi de 55 de ani pentru femei în timpul executării pedepsei, detenţiunea pe viaţă se înlocuieşte cu închisoarea pe timp de 25 de ani”.

 

Articolul 55' aliniatul 2 va avea următorul cuprins:

“Condamnatul trecut de vârsta de 60 de ani pentru bărbaţi şi de 55 de ani pentru femei poate fi liberat condiţionat după executarea efectivă a 15 ani din pedeapsă, dacă sunt îndeplinite şi celelalte condiţii prevăzute în aliniatul 1”.

 

Articolul 60, aliniatele 2 şi 3 vor avea următorul cuprins:

“Cei condamnaţi pentru fapte săvârşite în timpul minorităţii, precum şi condamnaţii trecuţi de vârsta de 60 de ani pentru bărbaţi şi de 55 de ani pentru femei, pot fi liberaţi condiţionat, după executarea unei pătrimi din durata pedepsei în cazul închisorii care nu depăşeşte 10 ani sau a unei treimi în cazul închisorii mai mari de 10 ani, dacă îndeplinesc celelalte condiţii prevăzute de art. 59 alin. 1.

Persoanele prevăzute în aliniatul 2, condamnate pentru săvârşirea unei infracţiuni din culpă, pot fi liberate condiţionat după executarea unei cincimi din durata pedepsei în cazul închisorii care nu depăşeşte 10 ani sau a unei pătrimi în cazul închisorii mai mari de 10 ani, dacă îndeplinesc celelalte condiţii prevăzute în art. 59 alin. 1.” 

 

La art. 60, după aliniatul 3 se introduce un nou aliniat, care devine aliniatul 4, cu următorul cuprins:

“ Recidiviştii, cei care au săvârşit infracţiuni de omor sau infracţiuni intenţionate care au avut ca urmare moartea victimei, infracţiuni contra siguranţei statului, precum şi infracţiuni contra păcii şi omenirii, trecuţi de vârsta de 60 de ani pentru bărbaţi şi de 55 de ani pentru femei pot fi liberaţi condiţionat, după executarea unei treimi din durata pedepsei închisorii care nu depăşeşte 10 ani sau a unei jumătăţi din pedeapsa închisorii care depăşeşte 10 ani, dacă îndeplinesc şi celelalte condiţii prevăzute în art. 59. alin. 1”.

